በኮንሶ ዞን በተከሰቱ ተከታታይ ግጭቶች በሰዎች ሕይወትና በንብረት ላይ ጉዳት ደርሷል- ኢሰመኮ
በኮንሶ ዞን በተከሰቱ ተከታታይ ግጭቶች በሰዎች ሕይወትና በንብረት ላይ ጉዳት መድረሱን የኢትዮጵያ ሰብአዊ መብት ኮሚሽን (ኢሰመኮ) ገልጿል፡፡በደቡብ ክልል፣ የኮንሶ ዞን ከኅዳር 1 እስከ ኅዳር 11 ቀን 2013 ዓ.ም ድረስ በተከሰቱ ተከታታይ ግጭቶች የደረሰው አሰቃቂ ግድያ፣ የአካል ጉዳት፣ መፈናቀልና የንብረት ውድመት፤ የአካባቢው ሰብአዊ ቀውስ ዘላቂ እልባት ባለማግኘቱ እየተባባሰ መሄዱን እንደሚያሳይ ኮሚሽኑ አስታውቋል።ኮሚሽኑ ከኅዳር 12 ቀን እስከ ኅዳር 16 ቀን 2013 ዓ.ም. በሀይበና እና በአይዴ ቀበሌዎች፣ በአርባምንጭ፣ በጊዶሌ እና በካራት ከተማዎች ተዘዋውሮ ባደረገው ምርመራ የደረሰበትን ግኝቶች ይፋ  አድርጓል፡፡በሪፖርቱ እንደተመለከተው ቢያንስ 66 ሰዎች ተገድለዋል፣ 39 ሰዎች የአካል ጉዳት ደርሶባቸዋል፣ ብዙ ቤቶችና ንብረት በእሳት ተቃጥለዋል እንዲሁም ከመቶ ሺህ በላይ ነዋሪዎች ተፈናቅለዋል።የኢትዮጵያ ሰብዓዊ መብቶች  ኮሚሽነር ዶክተር ዳንኤል በቀለ  የኮንሶ ዞን እና አካባቢው ረዘም ላለ ጊዜ ሰላም አጥቶ የቆየበት ችግር ተገቢውን ትኩረት አላገኘም ብለዋል።በአካባቢው ከፍተኛ ቁጥር ያለው ህዝብ ከመኖሪያው መፈናቀሉንና ከመካከላቸው ለአምስተኛ ጊዜ የተፈናቀሉ ተጎጂዎች ጭምር መኖራቸው አሳዛኝ የሰብአዊ መብቶች  ቀውስ መሆኑን ገልፀዋል፡፡ስለሆነም ለተፈናቃዮች በአፋጣኝ አስፈላጊውን ድጋፍ ከማቅረብ ባሻገር፣ የፌዴራሉና የክልሉ መንግሥታት ህዝቡን ባሳተፈ መልኩ ተቀናጅተው  ዘላቂ ሰላም የሚያሰፍን መፍትሄ ሊሰጡ ይገባል ማለታቸውን የኮሚሽኑ ሪፖርት  አስታውቋል፡፡